钦定古今图书集成/方舆汇编/职方典/第1085卷 > 《游莲花峰紫云岩记》方朴
## 钦定古今图书集成/方舆汇编/职方典/第1085卷 > 《游莲花峰紫云岩记》方朴

“莆多佳山，水出城北十里，有山蔚然而九叶者，莲花
峰也。峰之阳有宫翼然于平地者，紫云岩也。洪武己
酉冬十一月之望，予宗侄履道约诸友会焉，继文好
也。”于时天阴风恬，予与朱原大、杨原吉步自城东，履
道抱琴从予，过乌石山下，出鼓楼坡，黄源清偕郑敬
德来迎于寿溪之上，邀至其家啜茗。由田间取道溪
桥，桥南遇陈本初渡。桥北沿溪东行，转洋西登山，入
平林，陟峻岭，始履平凹，憩盘石上。来道皆乔松鸟磔
磔下上萦纡，古磴，隐隐闻钟磬声。抵山门，山之僧断
江肃客。东楼，则郭维贞、吴元善、潘士泰、叶原中、黄原
志与宗人用明载道皆先至矣。凭轩而望，寿溪绕其
下，壶公立于前，如端人高士，迥出尘表。谷城、五侯、大
蚶诸峰，踊跃东骤海外，风帆出没烟云杳霭之间。顷
之，刘性存、陈廷宾亦至，剧饮欢甚。于是吟者论诗，书
者弄翰，画者戏墨，歌者击节。迨夕山空籁静，淡月微
朗，原大鼓樵歌，《水云》数曲，锵然泠然，若闻广乐于钧
天也。方期旦日，扪萝绝顶，访陈仙篆石、丹井、罗汉石
室，而夜半风雨骤作，真游难必，心赏遽违，感慨系之
矣。嗟乎！人生百年间，乱离风雨，忧患十居八九，嘉会
能屡得乎？予与诸君生兹土，去兹山咫尺，予年四十
又一，始一会焉。若陈维鼎、朱德善、陈必大宗兄用晦，
以老病不能会，丘伯安、陈虚中以远不及会，李叔英、
宋贵诚、蔡景辰、黄孟仁、郑德孚、黄性初、释清源，又爽
约不会。嗟乎！兹会果能屡得乎？会之友咸分韵赋诗，
且属吴原善图于壁。予因记其山水之胜、游赏之乐、
嘉会之难，与夫会之岁月于左方。是月十六日，壶中
樵者方朴记。